มาซาตาดะ อิชิอิ

มาซาตาดะ อิชิอิ (Ishii Masatada; เกิด 1 กุมภาพันธ์ 1967) เป็นหัวหน้าผู้ฝึกสอนทีมฟุตบอลอาชีพชาวญี่ปุ่น อดีตนักฟุตบอลที่เป็นผู้เล่นในตำแหน่งกองกลางและกองหลัง ปัจจุบันเป็นหัวหน้าผู้ฝึกสอนทีมฟุตบอลทีมชาติไทย

**อาชีพผู้เล่น**
อิชิอิเกิดที่อิจิฮาระเมื่อวันที่ 1 กุมภาพันธ์ 1967 หลังจากที่สำเร็จการศึกษาจากมหาวิทยาลัยจุนเท็นโด เขาได้ย้ายไปร่วมทีมเอ็นทีที คันโตในเจแปนซอกเกอร์ลีกเมื่อปี 1989 โดยในฤดูกาลแรกกับสโมสร เขาได้ลงเล่นอยู่หลายนัด ต่อมาเขาย้ายไปซูมิโตโมะ เมทัล (คาชิมะ แอนต์เลอส์ ในปัจจุบัน) เมื่อปี 1991 ต่อมาในปี 1992 เจแปนซอกเกอร์ลีกถูกยุบและเปลี่ยนชื่อเป็นเจลีก ต่อมาในปี 1993 เขาพาทีมจบอันดับที่ 2 ของเจลีกและคว้ารองแชมป์ฟุตบอลชิงถ้วยพระราชทานสมเด็จพระจักรพรรดิ อย่างไรก็ตาม หลังจากปี 1996 เขาได้รับโอกาสลงสนามน้อยลง จึงย้ายไปอวิสปา ฟูกูโอกะในปี 1998 และแขวนสตั๊ดเมื่อจบฤดูกาลนั้น

**อาชีพผู้ฝึกสอน**

**คาชิมะ แอนต์เลอส์**
หลังจากเลิกเล่นฟุตบอล อิชิอิได้เข้ามาทำหน้าที่เป็นผู้ฝึกสอนกายภาพของคาชิมะ แอนต์เลอส์ในปี 2542 ต่อมาในเดือนกรกฎาคม ค.ศ. 2558 เขาเข้ารับตำแหน่งผู้จัดการทีมแทนที่โตนีนโย เซเรโซที่ถูกปลด อิชิอิจึงกลายเป็นผู้จัดการทีมชาวญี่ปุ่นคนแรกของสโมสรในรอบ 21 ปี นับตั้งแต่มาซาคัตสึ มิยาโมโตะในปี 2537 (ไม่นับรวมผู้จัดการทีมรักษาการอย่างทากาชิ เซกิซูกะในปี 2541 และ 2542) อิชิอิพาทีมชนะเลิศเจลีกคัพในเดือนตุลาคม ค.ศ. 2558 ก่อนที่จะพาทีมชนะเลิศเจลีกในฤดูกาล 2559 จนได้สิทธิ์เข้าร่วมแข่งขันฟุตบอลชิงแชมป์สโมสรโลก 2016 ฤดูกาลนั้น เขาได้รับรางวัลผู้จัดการทีมยอดเยี่ยมแห่งปีของเจลีก ส่วนในการแข่งขันฟุตบอลชิงแชมป์สโมสรโลกนั้น เขาพาคาชิมะ แอนต์เลอส์เข้าชิงชนะเลิศจนกลายเป็นทีมแรกจากเอเชียที่ได้เข้าชิงชนะเลิศในรายการนี้ โดยในนัดชิงชนะเลิศนั้น เขาพาทีมแพ้แชมป์ยุโรปอย่างเรอัลมาดริดในช่วงต่อเวลาพิเศษ 4–2 หลังจากที่เสมอกันในเวลา 90 นาที 2–2 และในฤดูกาล 2560 เขาถูกปลดจากตำแหน่งผู้จัดการทีมหลังจากที่ทำผลงานได้ไม่ดี

**โอมิยะ อาร์ดิจา**
ในเดือนพฤศจิกายน พ.ศ. 2560 อิชิอิเข้ารับตำแหน่งผู้จัดการทีมของโอมิยะ อาร์ดิจา (เอ็นทีที คันโต ในอดีต) ซึ่งเป็นทีมที่เขาเริ่มเล่นฟุตบอลอาชีพ เขาคุมทีมไม่ชนะใครเลยในช่วงเวลา 3 เดือน อีกทั้งทีมยังตกชั้นสู่เจลีก 2 อย่างไรก็ตาม เขายังได้รับโอกาสคุมทีมต่อในฤดูกาล 2561 โดยมีเป้าหมายพาทีมเลื่อนชั้นสู่เจลีก 2 อย่างไรก็ตาม ทีมจบเพียงอันดับที่ 5 หมดสิทธิ์เลื่อนชั้นสู่ลีกสูงสุด เขาจึงลาออกจากตำแหน่งหลังจบฤดูกาลนั้น

**สมุทรปราการ ซิตี้**
วันที่ 23 ธันวาคม พ.ศ. 2562 อิชิอิเข้ารับตำแหน่งหัวหน้าผู้ฝึกสอนของสมุทรปราการ ซิตี้ในไทยลีก

**บุรีรัมย์ ยูไนเต็ด**
มาซาทาดะเข้ารับตำแหน่งหัวหน้าผู้ฝึกสอนของบุรีรัมย์ ยูไนเต็ดเมื่อวันที่ 1 ธันวาคม พ.ศ. 2564 และประเดิมคุมทีมนัดแรกในการแข่งขันรีโว่ ลีกคัพ 2564–65 รอบ 32 ทีมสุดท้าย เมื่อวันที่ 12 มกราคม พ.ศ. 2565 ซึ่งในนัดนั้น บุรีรัมย์บุกไปเอาชนะระยองได้ 2–0 ผ่านเข้าสู่รอบ 16 ทีมสุดท้ายได้สำเร็จ จบฤดูกาล 2564–65 เขาคุมทีมคว้าเทรเบิลแชมป์ในประเทศ ซึ่งประกอบด้วยไทยลีก เอฟเอคัพ และลีกคัพ ได้สำเร็จ และในฤดูกาลถัดมา (2565–66) เขาคุมทีมป้องกันทริปเปิ้ลแชมป์ได้สำเร็จอีกครั้งหนึ่ง

**ทีมชาติไทย**
ในวันที่ 13 สิงหาคม พ.ศ. 2566 เนวิน ชิดชอบ ประกาศส่งอิชิอิไปทำหน้าที่ประธานพัฒนาเทคนิคของฟุตบอลทีมชาติไทย ตามคำขอของนวลพรรณ ล่ำซำ ผู้จัดการทีม โดยอิชิอิยังคงเป็นหัวหน้าผู้ฝึกสอนของบุรีรัมย์ ยูไนเต็ด ตามเดิม
ต่อมาเมื่อวันที่ 22 พฤศจิกายน พ.ศ. 2566 นวลพรรณ ล่ำซำได้ประกาศแต่งตั้งอิชิอิกลับมาเป็นหัวหน้าผู้ฝึกสอนทีมฟุตบอลทีมชาติไทย แทนที่อาเลชังดรี ปอลกิง ที่ถูกปลดจากผลงานที่ย่ำแย่ อย่างไรก็ตาม สัญญาการคุมทีมยังไม่ชัดเจน เนื่องจากคาบเกี่ยวกับช่วงเวลาเลือกตั้งนายกสมาคมกีฬาฟุตบอลแห่งประเทศไทย ในพระบรมราชูปถัมภ์คนใหม่ โดยอิชิอิจะเริ่มต้นคุมทีมชาติไทยอย่างเป็นทางการในวันที่ 1 มกราคม พ.ศ. 2567 ในการแข่งขันฟุตบอลนัดกระชับมิตรที่ทีมชาติไทยบุกไปเยือนทีมชาติญี่ปุ่นซึ่งเป็นทีมชาติบ้านเกิดของอิชิอิเอง ปัจจุบันอิชิอิได้นำทีมชาติไทย ลุยเอเชียนคัพ 2023 และได้ทำสถิติใหม่ในเอเชียนคัพ โดยการคว้า 4 คะแนนในการลงสนาม 2 นัดแรก

**สถิติการจัดการทีม**

**เกียรติประวัติ**

**ผู้เล่น**
 คาชิมะ แอนต์เลอส์- เจลีก: 2539- ฟุตบอลชิงถ้วยพระราชทานสมเด็จพระจักรพรรดิ: 2540- เจลีกคัพ: 2540

**หัวหน้าผู้ฝึกสอน**
 คาชิมะ แอนต์เลอส์- เจลีก 1: 2559- ฟุตบอลชิงถ้วยพระราชทานสมเด็จพระจักรพรรดิ: 2559- เจลีกคัพ: 2558- เจแปนนิส ซูเปอร์คัพ: 2560
*ฟุตบอลชิงแชมป์สโมสรโลก รองชนะเลิศ: 2016
 บุรีรัมย์ ยูไนเต็ด- ไทยลีก: 2564–65, 2565–66- ไทยเอฟเอคัพ: 2564–65, 2565–66- ไทยลีกคัพ: 2564–65, 2565–66
ทีมชาติไทย- คิงส์คัพ: ครั้งที่ 50- ฟุตบอลชิงแชมป์แห่งชาติอาเซียน รองชนะเลิศ: 2567
 รางวัลส่วนตัว- ผู้จัดการทีมยอดเยี่ยมเจลีก: 2559- ผู้จัดการทีมยอดเยี่ยมไทยลีก: 2564–65- ผู้จัดการทีมยอดเยี่ยมประจำเดือนไทยลีก: ธันวาคม 2563, มกราคม 2565, พฤศจิกายน 2565, มกราคม 2566, กุมภาพันธ์ 2566

**อ้างอิง**

**แหล่งข้อมูลอื่น**
 masatada_ishii
หมวดหมู่:บุคคลจากอิจิฮาระ
หมวดหมู่:ชาวญี่ปุ่นในประเทศไทย
หมวดหมู่:นักฟุตบอลชาวญี่ปุ่น
หมวดหมู่:กองกลางฟุตบอล
หมวดหมู่:ผู้เล่นในเจลีก
หมวดหมู่:ผู้เล่นโอมิยะ อาร์ดิจา
หมวดหมู่:ผู้เล่นคาชิมะ แอนต์เลอส์
หมวดหมู่:ผู้เล่นอวิสปา ฟูกูโอกะ
หมวดหมู่:ผู้จัดการทีมฟุตบอลชาวญี่ปุ่น
หมวดหมู่:ผู้จัดการทีมฟุตบอลทีมชาติไทย
หมวดหมู่:ผู้จัดการทีมฟุตบอลในไทยลีก
หมวดหมู่:ผู้จัดการทีมคาชิมะ แอนต์เลอส์
หมวดหมู่:ผู้จัดการทีมโอมิยะ อาร์ดิจา
หมวดหมู่:ผู้จัดการทีมสโมสรฟุตบอลสมุทรปราการ ซิตี้
หมวดหมู่:ผู้จัดการทีมสโมสรฟุตบอลบุรีรัมย์ ยูไนเต็ด
หมวดหมู่:ชาวญี่ปุ่นในประเทศไทย